อธิบดีกรมราชทัณฑ์ ระบุ มีผู้ต้องขังติดเชื้อโควิด-19 เพิ่มวันนี้ 523 ราย เริ่มฉีดวัคซีนโควิด-19 ให้ผู้ต้องขังเป็นวันแรกแล้ว
นายอายุตม์ สินธพพันธ์ อธิบดีกรมราชทัณฑ์ เปิดเผยความคืบหน้าสถานการณ์การแพร่ระบาดของโรคโควิด-19 ในเรือนจำและทัณฑสถาน ว่า วันนี้ (22 พ.ค.) มีรายงานยอดผู้ต้องขังติดเชื้อรายใหม่ เพิ่ม 523 ราย และมีผู้ต้องขังรักษาอาการโควิด-19 หายแล้ว 218 ราย ส่วนผู้ต้องขังที่ติดเชื้อและอยู่ระหว่างการรักษารวมทั้งสิ้น 14,348 ราย โดยในจำนวนนี้ ยังเป็นการตรวจพบผู้ต้องขังที่ติดเชื้อในเรือนจำและทัณฑสถาน รวม 12 แห่งเช่นเดิมคือ เรือนจำกลางเชียงใหม่, เรือนจำพิเศษกรุงเทพมหานคร, ทัณฑสถานหญิงกลาง, เรือนจำกลางคลองเปรม, เรือนจำพิเศษธนบุรี, เรือนจำกลางฉะเชิงเทรา, ทัณฑสถานบำบัดพิเศษกลาง,เ รือนจำจังหวัดนนทบุรี, เรือนจำกลางบางขวาง, เรือนจำพิเศษมีนบุรี, เรือนจำกลางสมุทรปราการ และทัณฑสถานหญิงธนบุรีอธิบดีกรมราชทัณฑ์ ยังเปิดเผยถึงความคืบหน้าในการฉีดวัคซีนโควิด-19 ให้ผู้ต้องขังด้วยว่าในวันนี้ (22 พ.ค.) กรมราชทัณฑ์ จะเริ่มฉีดวัคซีนแก่ผู้ต้องขังที่เรือนจำพิเศษมีนบุรีเป็นแห่งแรกจำนวน 1,500 ราย และตั้งเป้าฉีดวัคซีนเข็มแรกจนครบ 3,831 ราย ภายใน 1 สัปดาห์ โดยการสนับสนุนวัคซีนจากกรมควบคุมโรค กระทรวงสาธารณสุข เป็นวัคซีน 2 ชนิดคือ ซิโนแวค เพื่อฉีดแก่ผู้ต้องขังกลุ่มอายุต่ำกว่า 60 ปี และแอสตร้าเซนเนก้า เพื่อฉีดให้กับผู้ต้องขังกลุ่มสูงอายุและกลุ่มป่วย 7 โรคเรื้อรัง นอกจากนี้ กรมราชทัณฑ์ ได้มอบหมายให้ศูนย์ CARE ประจำเรือนจำและทัณฑสถานทุกแห่ง รับผิดชอบในการประสานงานรวบรวมข้อมูลของผู้ต้องขังที่ติดเชื้อและแจ้งให้ญาติผู้ต้องขังทราบเป็นการเฉพาะราย